Document ID: 32009D0369

POLITINIO IR SAUGUMO KOMITETO SPRENDIMAS ATALANTA/3/2009
2009 m. balandžio 21 d.
dėl prie Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), Prisidedančių šalių komiteto įsteigimo
(2009/369/BUSP)
POLITINIS IR SAUGUMO KOMITETAS,
atsižvelgdamas į Europos Sąjungos sutartį, ypač į jos 25 straipsnio trečią pastraipą,
atsižvelgdamas į 2008 m. lapkričio 10 d. Tarybos bendruosius veiksmus 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta) (1), ypač į jų 10 straipsnio 5 dalį,
kadangi:
(1)
Pagal Bendrųjų veiksmų 2008/851/BUSP 10 straipsnio 5 dalį Taryba įgaliojo Politinį ir saugumo komitetą (PSK) priimti atitinkamus sprendimus dėl prie operacijos Atalanta Prisidedančių šalių komiteto (PŠK) įsteigimo.
(2)
2000 m. gruodžio 7-9 d. Nicos ir 2002 m. spalio 24-25 d. Briuselio Europos Vadovų Tarybos išvadose nustatyta trečiųjų valstybių dalyvavimo krizių valdymo operacijose ir PŠK įsteigimo tvarka.
(3)
PŠK bus vienas svarbiausių elementų vykdant kasdienį operacijos Atalanta valdymą. Tai bus pagrindinis forumas, kuriame prisidedančios valstybės bendrai spręs klausimus, susijusius su jų pajėgų panaudojimu operacijoje. Politinis ir saugumo komitetas, vykdantis operacijos politinę priežiūrą ir jai strategiškai vadovaujantis, atsižvelgs į PŠK nuomonę.
(4)
Pagal prie Europos Sąjungos sutarties ir Europos bendrijos steigimo sutarties pridėto Protokolo dėl Danijos pozicijos 6 straipsnį Danija nedalyvauja rengiant ir įgyvendinant su gynyba susijusius Europos Sąjungos sprendimus bei veiksmus,
NUSPRENDĖ:
1 straipsnis
Įsteigimas ir kompetencija
Įsteigiamas prie Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), Prisidedančių šalių komitetas (toliau - PŠK). Jo kompetencija nustatyta 2000 m. gruodžio mėn. Nicos ir 2002 m. spalio mėn. Briuselio Europos Vadovų Tarybos išvadose.
2 straipsnis
Sudėtis
1. PŠK nariai yra:
-
visų valstybių narių atstovai,
-
priede nurodytų operacijoje dalyvaujančių ir kariniu atžvilgiu reikšmingai prie jos prisidedančių trečiųjų valstybių atstovai.
2. ES operacijos vadas, Europos Sąjungos karinio štabo generalinis direktorius ar jų atstovai ir Komisijos atstovai dalyvauja PŠK posėdžiuose.
3. Prireikus tretieji asmenys gali būti kviečiami dalyvauti atitinkamose diskusijų dalyse.
3 straipsnis
Pirmininkavimas
Neapribojant pirmininkaujančios valstybės narės prerogatyvų, PŠK pirmininkauja Generalinis sekretorius-vyriausiasis įgaliotinis arba jo atstovas, aktyviai konsultuodamasis su pirmininkaujančia valstybe nare ir Europos Sąjungos karinio komiteto (ESKK) pirmininku arba jo atstovu.
4 straipsnis
Posėdžiai
1. Pirmininkas reguliariai šaukia PŠK posėdžius. Susiklosčius tam tikroms aplinkybėms, pirmininko iniciatyva arba nario prašymu gali būti šaukiami neeiliniai posėdžiai.
2. Pirmininkas iš anksto išsiuntinėja preliminarią posėdžio darbotvarkę ir su posėdžiu susijusius dokumentus. Po kiekvieno posėdžio išsiuntinėjami jo protokolai.
5 straipsnis
Procedūra
1. Išskyrus 3 dalyje numatytus atvejus ir neapribojant PSK kompetencijos bei ES operacijos vado pareigų,
-
PŠK sprendimus dėl kasdienio operacijos valdymo prie operacijos prisidedančių valstybių atstovai turi priimti vienbalsiai,
-
PŠK rekomendacijas dėl galimų veiklos planavimo pakeitimų, įskaitant galimus tikslų keitimus, PŠK nariai turi priimti vienbalsiai.
Nario susilaikymas balsuojant neturi įtakos balsų vieningumui.
2. Pirmininkas nustato, ar dalyvauja valstybių, turinčių teisę dalyvauti svarstymuose, atstovų dauguma.
3. Visi procedūriniai klausimai sprendžiami paprasta posėdyje dalyvaujančių narių balsų dauguma.
4. Danija nedalyvauja priimant PŠK sprendimus.
6 straipsnis
Konfidencialumas
1. PŠK posėdžiams ir protokolams taikomi Tarybos saugumo nuostatai. PŠK atstovai turi turėti atitinkamą patikimumo patikrinimo pažymėjimą.
2. PŠK svarstymų medžiagos atžvilgiu taikoma profesinės paslapties pareiga, išskyrus atvejus, kai PŠK vienbalsiai nusprendžia kitaip.
7 straipsnis
Įsigaliojimas
Šis sprendimas įsigalioja jo priėmimo dieną.
Priimta Briuselyje, 2009 m. balandžio 21 d.

Labels: 11
5
12
18
15